											NACRT
Na temelju članka 31. Statuta Hrvatske gospodarske komore (NN 67/22, 113/23), Odluke o strukovnim udruženjima u Hrvatskoj gospodarskoj komori (KLASA: 025-02/22-02/3, URBROJ: 311-02-00-00-22-2 od 31. ožujka 2022. godine) te Odluke o izmjeni i dopuni Odluke o strukovnim udruženjima Hrvatske gospodarske komore (KLASA: 025-02/26-02/9, URBROJ: 311-02-00-00-26-2 od 27. kolovoza 2026. godine), Udruženje telekomunikacijskih i poštanskih usluga Hrvatske gospodarske komore na sjednici održanoj 5. listopada 2026. godine donijelo je 

POSLOVNIK O RADU UDRUŽENJA 
  TELEKOMUNIKACIJSKIH I POŠTANSKIH USLUGA 
HRVATSKE GOSPODARSKE KOMORE

Članak 1.
(1)	Ovim Poslovnikom o radu (u daljnjem tekstu: Poslovnik) Udruženja telekomunikacijskih i poštanskih usluga Hrvatske gospodarske komore (u daljnjem tekstu: Udruženje) uređuju se članstvo, tijela i način rada Udruženja.
(2)	Udruženje štiti i zastupa interese svojih članova.
(3)  Udruženje nema svojstvo pravne osobe i djeluje u sastavu Hrvatske gospodarske komore pod nazivom Udruženje telekomunikacijskih i poštanskih usluga  Hrvatske gospodarske komore.
(4)	Izrazi koji se koriste u ovom Poslovniku, a imaju rodno značenje, koriste se neutralno i odnose se jednako na muški i ženski rod.

Članovi Udruženja i pravo odlučivanja
Članak 2.
(1) Članice Udruženja su članice Hrvatske gospodarske komore koje plaćaju članarinu, a koje za obavljanje djelatnosti davatelja poštanskih usluga imaju sva potrebna odobrenja propisana pozitivnim propisima Republike Hrvatske, a koje obavljaju djelatnosti davatelja poštanskih usluga sukladno Nacionalnoj klasifikaciji djelatnosti 2025. – NKD 2025. (Narodne novine 47/24): Područje H - Prijevoz i skladištenje, 

   odjeljak          53       Poštanske i kurirske djelatnosti, 
   skupine          53.1    Djelatnosti pružanja univerzalnih poštanskih usluga, 
   skupine          53.2    Djelatnosti pružanja ostalih poštanskih i kurirskih usluga 

članice Hrvatske gospodarske komore koje plaćaju članarinu, a koje obavljaju djelatnosti telekomunikacijskih usluga sukladno Nacionalnoj klasifikaciji djelatnosti 2025. – NKD 2025. (Narodne novine 47/24): Područje J – Izdavačke djelatnosti, djelatnost emitiranja te proizvodnje i distribucije sadržaja: 

		odjeljka	60	Emitiranje radijskog i televizijskog programa, djelatnost novinskih agencija i ostale djelatnosti distribucije sadržaja
		skupine	60.1	Emitiranje radijskog programa i distribucija audio sadržaja
       	skupine	60.2	Emitiranje televizijskog programa i video distribucija

te članice koje plaćaju članarinu, a koje, sukladno Nacionalnoj klasifikaciji djelatnosti 2025 – NKD 2025 (Narodne novine 47/24), obavljaju djelatnosti Područja K – Telekomunikacije, računalno programiranje, savjetovanje, računalna infrastruktura i ostale informacijske uslužne djelatnosti:

		 odjeljka	61	Telekomunikacije
      		 skupine	61.1	Žičane, bežične i satelitske telekomunikacijske djelatnosti
  		 skupine	61.9	Ostale telekomunikacijske djelatnosti


(2) Članice se udružuju radi unapređivanja rada i poslovanja djelatnosti  telekomunikacijskih i poštanskih usluga iz stavka 1. ovog članka. 

(3) Svaki član Udruženja na sjednici Udruženja ostvaruje pravo glasa ovisno o visini mjesečne članarine koju plaća Hrvatskoj gospodarskoj komori i to prema sljedećim pragovima:

· 20,00 EUR    mjesečno –   2 glasa
· 143,74 EUR mjesečno – 12 glasova
· 527,31 EUR mjesečno -  40 glasova
(4)	Odlukom Udruženja ili Vijeća Udruženja, u rad Udruženja mogu se uključiti i drugi zainteresirani članovi HGK koji ne obavljaju djelatnosti navedene u stavku 1. ovog članka, ali bez prava glasa. 

Tijela Udruženja
Članak 3.
(1)	Tijela Udruženja su:
· predsjednik Udruženja (u daljnjem tekstu: Predsjednik),
· zamjenik predsjednika Udruženja (u daljnjem tekstu: Zamjenik),
· Vijeće Udruženja (u daljnjem tekstu: Vijeće),
· grupacije Udruženja.

(2)	Sjednice tijela Udruženja nisu otvorene za javnost, osim ako tijelo Udruženja ne odredi drugačije.

Predsjednik i Zamjenik Udruženja
Članak 4.
(1)	Udruženje predstavlja Predsjednik, a u njegovoj odsutnosti jedan od Zamjenika.
(2)  Udruženje može imati do 3 zamjenika Predsjednika i to:
  - 1 zamjenik iz sektora poštanskih usluga 
  - 1 zamjenik iz sektora emitiranja radijskog i televizijskog programa
  - 1 zamjenik iz sektora telekomunikacijskih djelatnosti  
(3)	Predsjednik i Zamjenici biraju se na mandat od 4 godine i mogu biti ponovo birani.
(4)	Predsjednik koordinira rad Udruženja te vodi sjednice Udruženja i Vijeća.
(5)	Mandat Predsjednika i Zamjenika prestaje prije isteka razdoblja od 4 godine u sljedećim slučajevima:
· podnošenjem ostavke,
· opozivom Udruženja na isti način kako je izabran,
· opozivom člana Udruženja čiji je predstavnik,
· prestankom radnog odnosa u članu Udruženja čiji je predstavnik,
· prestankom pravne osobnosti člana Udruženja čiji je predstavnik i
· smrću.
(6)  Predsjednik udruženja i zamjenici predsjednika su po svojim funkcijama i predsjednik Vijeća i zamjenici predsjednika Vijeća.

Sjednice Udruženja
Članak 5.
(1)	Rad Udruženja odvija se na sjednicama koje saziva Predsjednik prema potrebi.
(2)	Udruženje na sjednicama donosi odluke o:
· izboru i opozivu Predsjednika, Zamjenika i članova Vijeća,
· usvajanju Poslovnika o radu Udruženja,
· prihvaćanju izvještaja o realizaciji Plana rada Udruženja,
· davanju prijedloga za unapređenje rada Udruženja i zaštitu interesa članova Udruženja.

(3)	Sjednice Udruženja održavaju se neposrednim sudjelovanjem na mjestu održavanja sjednice i/ili elektroničkim putem korištenjem odgovarajućih sredstava komunikacije na daljinu putem video veze ili drugog aplikativnog rješenja putem kojeg je nedvojbeno moguće utvrditi sudjelovanje te način na koji je glasovao pojedini član Udruženja (u daljnjem tekstu: e-sjednica).
(4)	Poziv za održavanje sjednice Udruženja objavljuje se javno na web stranici HGK najkasnije 7 dana prije dana održavanja sjednice te se dostavlja elektroničkom poštom članovima Udruženja. Uz poziv na sjednicu članovima Udruženja dostavlja se prijedlog dnevnog reda s odgovarajućim materijalima koji će se razmatrati na sjednici kao i zapisnik s prethodne sjednice.
(5)  Članovi Udruženja imaju pravo predlagati izmjene i dopune dnevnog reda uz obrazloženje razloga stavljanja predloženog pitanja i/ili teme na dnevni red. Na sjednicama se razmatraju i rješavaju samo pitanja i/ili teme koje su stavljene na usvojeni dnevni red sjednice. 
(6)	Odluke na sjednicama Udruženja donose se natpolovičnom većinom glasova prisutnih članova Udruženja, uzimajući u obzir odredbe članka 2. stavka 3. ovog Poslovnika.
(7)	Predstavnik člana Udruženja koji je spriječen prisustvovati sjednici Udruženja može dati punomoć za sudjelovanje na sjednici Udruženja, odnosno može dostaviti svoje pisano izjašnjavanje po pojedinim točkama dnevnog reda.

Vijeće Udruženja
Članak 6.
(1)	Udruženje može osnovati Vijeće kao operativno i izvršno tijelo. 
(2)	Broj članova Vijeća i njihov izbor vrše članice Udruženja na sjednici Udruženja. 
(3)	Povrh Predsjednika Udruženja i zamjenika predsjednika Udruženja koji sukladno članku 4. stavku 6. ovoga Poslovnika obavljaju i funkciju predsjednika i zamjenika Vijeća, ostali članovi Vijeća se biraju sa liste za izbor članova Vijeća na mandat od 4 godine i mogu biti ponovo birani.  
(4)	Članstvo u Vijeću prestaje i prije isteka mandata od 4 godine u slučaju:
· prestanka pravne osobnosti člana Udruženja,
· opoziva Udruženja na isti način kako je izabran,
· zahtjeva člana Udruženja,
· ne plaćanja članarine HGK.

(5)	Izabrane članove Udruženja u Vijeću predstavljaju njihovi imenovani predstavnici.
(6)	Mandat imenovanog predstavnika člana Vijeća prestaje prije isteka razdoblja od 4 godine u sljedećim slučajevima:
· podnošenjem ostavke,
· opozivom Udruženja na isti način kako je izabran,
· opozivom člana Udruženja čiji je predstavnik,
· prestankom radnog odnosa u članu Udruženja čiji je predstavnik,
· smrću predstavnika člana Udruženja.

(7)	U slučajevima iz prethodnog stavka ovog članka, član Udruženja imenuje novu osobu za svog predstavnika u Vijeću.
(8)	Zadaće Vijeća jesu:
· donošenje Plana rada Udruženja,
· izvještavanje članova Udruženja o realizaciji Plana rada na sjednici Udruženja,
· predlaganje Poslovnika o radu Udruženja, čiji nacrt izrađuje stručna služba Komore,
· artikuliranje problema i pokretanje inicijativa za unapređenje stanja djelatnosti telekomunikacijskih i poštanskih usluga

(9)  Ukoliko Vijeće nije osnovano, odluke o zadaćama iz stavka 8. ovoga članka donositi će se   na sjednicama Udruženja. 

Članak 7.
(1)	Rad Vijeća odvija se na sjednicama koje saziva Predsjednik prema potrebi.
(2)	Sjednice Vijeća održavaju se neposrednim sudjelovanjem članova na mjestu održavanja sjednice i/ili elektroničkim putem (e-sjednica).
(3)	Poziv za održavanje sjednice Vijeća i pripadajući materijali dostavljaju se elektroničkom poštom članovima Vijeća najkasnije 7 dana prije dana održavanja sjednice.
(4)	U slučaju hitnosti, poziv za održavanje sjednice Vijeća može se uputiti iznimno 1 dan prije dana održavanja sjednice.
(5)	U slučaju iz prethodnog stavka ovog članka, Predsjednik od članova Vijeća može zatražiti pisano očitovanje i/ili glasanje o prijedlogu putem elektroničke pošte.
(6)	Za održavanje sjednice Vijeća potreban je kvorum koji je postignut ako je na sjednici prisutna najmanje polovica članova Vijeća. U protivnom sjednica Vijeća se odgađa i određuje se novi termin održavanja. 
(7) 	Odluke na sjednicama Vijeća donose se natpolovičnom većinom glasova prisutnih članova. Svaki član Vijeća na sjednicama Vijeća ima pravo na 1 glas. 

Grupacije Udruženja
Članak 8.
(1)	Udruženje, odnosno Vijeće može organizirati sektorske grupacije koje djeluju pri županijskim komorama ili HGK središnjici. 
(2)	Jedan sektor usluga može biti pokriven samo jednom grupacijom.
(3)	Sektorska grupacija koja djeluje pri jednoj županijskoj komori okuplja i članove Udruženja koji pripadaju prema sjedištu drugim županijskim komorama.
(4)	Rad grupacija odvija se na sjednicama koje organizira predsjednik grupacije.
(5)	Stručni i tehnički poslovi vezani uz rad Grupacija organiziraju se u odgovarajućoj županijskoj komori/HGK središnjici.
(6)	Na rad grupacije odgovarajuće se primjenjuju odredbe ovog Poslovnika. Grupacija može odlukom urediti način rada na sjednicama grupacije, koji mora biti u skladu s ovim Poslovnikom. 

Poslovni tajnik Udruženja
Članak 9.
(1)	Poslovni tajnik Udruženja je osoba iz nadležne organizacijske jedinice Komore, a obavlja stručne i tehničke poslove vezane uz rad Udruženja, i to:
· sudjelovanje u pripremi akata Udruženja,
· organizacija sjednica Udruženja i Vijeća,
· izrada zapisnika sa sjednica Udruženja i Vijeća,
· prikupljanje materijala i informacija neophodnih za rad tijela Udruženja,
· arhiviranje akata i dokumentacije Udruženja.

(2)	Zapisnike sa sjednica Udruženja i Vijeća verificira Predsjednik.

Izbor Predsjednika i članova Vijeća
Članak 10.
(1)	Pripreme za izbore tijela Udruženja obavlja nadležna organizacijska jedinica HGK te iste obuhvaćaju:
· objavu poziva za izbornu sjednicu Udruženja sukladno odredbama ovog Poslovnika. Uz poziv se dostavljaju svi popratni materijali, kao primjerice: Nacrt Poslovnika o radu Udruženja telekomunikacijskih i poštanskih usluga, nacrti drugih odluka, primjeri obrazaca za kandidature Predsjednika i članova Vijeća, obrazaca za prijavu na izbornu sjednicu, obrazaca punomoći za zastupanje na izbornoj sjednici, itd.
· prikupljanje kandidatura,
· sastavljanje glasačke liste za izbor Predsjednika prema abecednom redu prezimena i imena kandidata
· sastavljanje glasačkih lista za izbor članova Vijeća prema abecednom redu naziva kandidata
· vođenje evidencije o prijavama na izbornoj sjednici 
(2)  Članovi Vijeća biraju se na izbornoj sjednici Udruženja temeljem pristiglih kandidatura članova Udruženja. Rok za podnošenje kandidatura utvrđuje se u pozivu za izbornu sjednicu. 
(3)	Pravo glasa na izbornoj sjednici Udruženja imaju isključivo prethodno prijavljeni članovi Udruženja. Prijave za izbornu sjednicu Udruženja dostavljaju se nadležnoj organizacijskoj jedinici HGK do roka utvrđenog u pozivu na izbornu sjednicu udruženja.  
(4)	Kandidati za Predsjednika predstavljaju svoj četverogodišnji program rada na izbornoj sjednici Udruženja.
(5)	Predsjednik je osoba s najviše dobivenih glasova na glasačkoj listi za Predsjednika.
(6)	Ako dva kandidata za Predsjednika dobiju isti broj glasova, o izboru Predsjednika glasa se u drugom krugu.
(7)	Do izbora predsjednika, sjednicu vodi čelnik nadležne organizacijske jedinice HGK.

Prijelazne i završne odredbe
Članak 11.
(1)	U pitanjima od zajedničkog interesa Udruženje surađuje s ostalim strukovnim udruženjima u HGK.
(2)	Udruženje svojim djelovanjem ne smije nanositi štetu drugim udruženjima i članovima HGK.
(3)	U slučaju međusobno neusklađenih ili suprotstavljenih interesa, Udruženje se obraća Upravnom odboru HGK, koji o spornim pitanjima donosi obvezujući stav.

Članak 12.
(1)	Ovaj Poslovnik stupa na snagu danom usvajanja na sjednici Udruženja, a kojim stupanjem na snagu prestaje vrijediti Poslovnik Udruženja telekomunikacijskih i poštanskih usluga Hrvatske gospodarske komore, KLASA: 025-01/22-03/15, URBROJ: 311-10-00-00/491-22-1 od 8. rujna 2022. godine. 
PREDSJEDNIK UDRUŽENJA 

KLASA: 
URBROJ: 
U Zagrebu, 
2

